Hoe slaap mens? | George Herald
Sunday 20:43 - clear sky
Hoe slaap mens?
Hannes Visser | 28 March 2019
Dit was kort voor sy dood toe oom Jan, reeds diep in sy jare, vir my van sy ervaring op Hartenbos vertel het. Hy was die dag apteek toe.
Net toe hy by die apteek uitstap, sien hy hoe 'n vakansieganger met sy motor en groot boot wat hy saamsleep, agteruit stoot... in oom Jan se motor vas. Oom Jan het rustig nader gestap en die skade van nader betrag – dit was nie net 'n ligte skrapie nie, inteendeel!
Die vakansieganger het uitgeklim, ook die sakie bekyk, nederig om verskoning gevra en dadelik aangebied om pa te staan vir die skade.
Hy draai toe om, stap na sy motor, haal 'n pen en papier uit en skryf daarop. Hy kom weer na oom Jan, vra weer om verskoning en oorhandig aan hom die toegevoude papiertjie.
"Ek het vir oom my naam en alle kontakbesonderhede en identiteitsnommer neergeskryf. Kontak my gerus, dan maak ons die sakie reg!"
Op daardie stadium van sy lewe het oom Jan nie meer veel waarde aan aardse goed geheg nie. Die skade aan sy motor was vir hom 'n nietigheid.
Maar toe hy later die dag tog aan die sakie aandag wou gee, haal hy die papiertjie wat die man aan hom oorhandig het uit, vou dit oop en lees daarop, net hierdie een woord "JAMMER!" Geen nommer of naam nie, net "jammer".
Ek kan my maar net indink hoe die vakansieganger die aand om die braaivleisvuur, bier in die hand vir sy vriende vertel het hoe hy die outoppie geflous het.
Ek hoor in my gedagtes hoe die ouens lekker lag. Maar, ek wonder wat hy vir sy vrou en kinders wat in die motor was gesê het?
Of sy geweet het wat hy op die papiertjie geskryf het? En ek wonder, hoe slaap 'n mens wat so iets doen?
Dit was nie lank nadat oom Jan vir my die storie vertel het nie, dat ek eendag op 'n parkeerplek vir iemand staan en wag, langs die parkeerplek vir gestremdes. My oog vang nogal die amptelike etiket vir gestremdes wat voor aan die spieëltjie in die motor hang.
Oomblikke later stap 'n jong, blakend gesonde vrou nader, glimlag breed terwyl sy vir my kyk, druk die motor se afstandbeheer, klim in en ry weg. Dit was asof haar glimlag vir my wou sê, "Sucker, dit is hoe mens maklik parkeerplek in die stad kry... met 'n amptelike etiket vir gestremdes!" Ek staan verbaas en ek wonder – hoe slaap so 'n mens... ?
Hoe slaap 'n mens wat 'n motor of enigiets anders aan iemand verkoop, terwyl jy voor jou siel weet dat die ding nie meer in ordentlik werkende toestand is nie?
Hoe slaap 'n getroude man of vrou wat vandag met iemand anders geflirteer of gekul het? Hoe slaap 'n mens as jy weet dat jy besig is om 'n piramiedeskema te bedryf wat ander se hele bestaan in duie kan laat stort? Hoe slaap 'n mens as jy weet dat jy 'n wet oortree het en jy gee aan die geregsdienaar omkoopgeld? Hoe slaap 'n mens as... ?
Kan dit regtig wees dat 'n mens se gewete so stomp en jou sin vir humor so verwronge geraak het?
Posted on: 14:39 Thu, 28 March 2019